Diari Oficial de la Generalitat Valenciana


Sumari del DOGV 6288, del 14-06-2010 (2010/6576)

ORDE 19/2010, de 3 de juny, de la consellera d'Agricultura, Pesca i Alimentació, per la qual es convoquen eleccions per a la renovació dels vocals dels consells reguladors o òrgans de gestió de les figures de qualitat diferenciada agroalimentària de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2010/06/03/19/dof/vci/html**

### Dades del document

Número de DOGV
:   6288

Data del DOGV
:   14-06-2010

Secció del DOGV
:   I. DISPOSICIONS GENERALS

Número del document
:   2010/6576


Data del document
:   03-06-2010

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * eleccions
    * legislació
    * denominació d'origen

ORDE 19/2010, de 3 de juny, de la consellera d'Agricultura, Pesca i Alimentació, per la qual es convoquen eleccions per a la renovació dels vocals dels consells reguladors o òrgans de gestió de les figures de qualitat diferenciada agroalimentària de la Comunitat Valenciana. [2010/6576]  
A la Comunitat Valenciana hi ha constituïts 14 consells reguladors o òrgans de gestió de les figures de qualitat agroalimentària, inclòs el Comité d'Agricultura Ecològica, els quals són corporacions de dret públic, dotats de personalitat jurídica pròpia i de plena capacitat per al desenvolupament de les seues finalitats, poden realitzar qualsevol classe d'actes de gestió i d'administració que, amb caràcter general, subjecten la seua activitat al dret privat, excepte en les actuacions que impliquen l'exercici de potestats o funcions públiques, en les quals s'han de subjectar al dret administratiu. A la Conselleria d'Agricultura, Pesca i Alimentació li correspon exercir la tutela administrativa d'estes corporacions.  
Per raons d'economia, temps i recursos és aconsellable la celebració simultània dels diferents processos electorals per a la renovació dels vocals dels plens de consells reguladors i del Comité d'Agricultura Ecològica de la Comunitat Valenciana.   
Per mitjà d'esta orde es convoca la celebració d'eleccions, s'establixen les bases i els elements necessaris de tramitació fins a la renovació dels plens dels consells reguladors o òrgans de gestió de les figures de qualitat agroalimentària de la Comunitat Valenciana.  
Per açò que s'ha exposat, prèvia consulta als òrgans de gestió de les figures de qualitat agroalimentària i organitzacions d'interés de la Comunitat Valenciana, sobre la base d'allò que es preveu en l'article 7, del Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana en la seua redacció vigent i article 19 del Decret 8/2007, de 19 de gener, del Consell, pel qual s'aprova el Reglament de la Llei 2/2005, de 27 de maig, de la Generalitat, d'Ordenació del Sector Vitivinícola de la Comunitat Valenciana i, vista la proposta de la directora general de Comercialització, en l'exercici de les funcions que tinc atribuïdes d'acord amb allò que s'establix en l'article 28, de la Llei 5/1983, de 30 de desembre, del Consell,   
ORDENE  
Primer  
Es convoquen eleccions per a la renovació dels vocals i la posterior constitució dels consells reguladors de les denominacions d'origen protegides (DOP) Alacant, Utiel-Requena i València; Nespres de Callosa d'En Sarrià, Raïm de Taula Embutxacat del Vinalopó, Xufa de València, Kaki Ribera del Xúquer, Arròs de València i Carxofa de Benicarló; denominacions específiques Begudes Espirituoses Tradicionals d'Alacant; indicacions geogràfiques protegides Cireres de la Muntanya d'Alacant, Xixona i Torró d'Alacant, Cítrics Valencians. Així mateix, es convoquen eleccions per al Comité d'Agricultura Ecològica de la Comunitat Valenciana.   
Segon   
En el procediment electoral i els actes derivats d'este caldrà ajustar-se a allò que es preveu en els apartats d'esta orde i en els seus annexos.  
Tercer  
Es faculta la directora general de Comercialització perquè puga dictar els actes i les resolucions que siguen necessaris per a l'aplicació d'allò que es disposa en esta orde.  
Quart   
Esta orde produirà efectes a partir de l'endemà de la publicació en el Diari Oficial de la Comunitat Valenciana.  
Quint  
Este acte posa fi a la via administrativa i contra este es pot interposar, potestativament, recurs de reposició davant de la consellera d'Agricultura, Pesca i Alimentació en el termini d'un mes, comptat des de l'endemà de la notificació, o impugnar-se directament davant de l'orde jurisdiccional per mitjà de la interposició de recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, des de l'endemà de la notificació, de conformitat amb allò que es disposa en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 3 de juny de 2010  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
ANNEX I  
Bases del procediment electoral  
Primer. Normativa aplicable  
a) El procediment electoral i tots els actes derivats d'este es regiran per esta orde i els preceptes vigents de cada un dels reglaments dels consells reguladors de les denominacions, indicacions i del Comité d'Agricultura Ecològica, tots estos de la Comunitat Valenciana, amb relació a les previsions sobre el règim electoral que en estos es continguen. A més de per allò que es preveu en el Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana en la seua redacció vigent, el Decret 8/2007, de 19 de gener, del Consell, pel qual s'aprova el Reglament de la Llei 2/2005, de 27 de maig, de la Generalitat, d'Ordenació del Sector Vitivinícola de la Comunitat Valenciana, la Llei 2/2005, de 27 de maig, d'Ordenació del Sector Vitivinícola de la Comunitat Valenciana i la Llei 10/2006, de 26 de desembre, de Mesures Fiscals, de Gestió Administrativa i Financera, i d'Organització de la Generalitat.  
b) Supletòriament serà aplicable la Llei 1/1987, de 31 de març, Electoral Valenciana, i la llei electoral Llei Orgànica 5/1985, de 19 de juny, sobre el Règim Electoral General.  
c) El procés electoral de cada denominació, indicació i agricultura ecològica serà assumit íntegrament per l'actual i respectiu consell regulador o comité de forma autònoma i regit pels principis generals de publicitat, transparència i democràcia, i ha d'haver un adequat equilibri en la representació dels diferents interessos concurrents, de conformitat amb els seus respectius reglaments.  
d) Cada consell regulador o comité informarà permanentment del desenvolupament del seu procés electoral a la Conselleria d'Agricultura, Pesca i Alimentació (d'ara endavant CAPA) a través de la Direcció General de Comercialització, bé per iniciativa pròpia o bé a instàncies d'esta.  
Segon. Còmput de terminis i calendari electoral  
a) El dia que esta orde produïsca els seus efectes serà el dia D, i es computaran els terminis en dies naturals amb referència a este.   
b) En aquells casos que l'últim dia d'un termini coincidisca amb diumenge o festiu nacional, autonòmic o local (referit este últim a la població on s'ubique el consell regulador de què es tracte), s'habilitarà a este efecte el dia hàbil següent.  
c) El calendari, en dies naturals, al qual s'ajustaran les actuacions de cada junta electoral (d'ara endavant JED) de cada denominació, indicació i agricultura ecològica, així com els terminis per a exposar els censos, proclamar els candidats a vocals, constituir les meses electorals, designar els vocals i els suplents, la proposta de nomenament de presidents i les altres actuacions, figura en l'annex II.  
Tercer. Juntes electorals  
Es crea una JED per a cada denominació, indicació i agricultura ecològica esmentada en l'apartat primer, d'este annex I, que tindrà la seua seu en el domicili del consell regulador o comité de què es tracte.  
Quart. Composició de cada JED  
a) La composició de la JED serà la següent:  
- President: el director dels servicis territorials de la província on es trobe ubicat el consell regulador o òrgan de gestió. Per a la IGP Cítrics Valencians i el Comité d'Agricultura Ecològica de la Comunitat Valenciana serà president el director territorial de València.  
- Secretari: el director, gerent o secretari, segons allò que es preveu en el reglament de cada consell o comité, encarregat de l'activitat administrativa de cada consell.  
- Vocals: per a cada una de les denominacions seran els següents:  
- Denominació d'Origen Alacant, Utiel-Requena i València:  
· Un representant de cada una de les organitzacions professionals agràries implantades a la Comunitat Valenciana.  
· Un representant de cada una de les associacions empresarials.  
· Un representant del sector associatiu de la producció, és a dir, dels productors agrupats en cooperatives o societats agràries de transformació.  
· Un representant de cellers no inclosos en l'apartat següent.  
· Un representant de cellers embotelladors.  
- Denominació Agricultura Ecològica de la Comunitat Valenciana:  
· Un representant de cada una de les organitzacions professionals agràries implantades a la Comunitat Valenciana.  
· Un representant del sector d'empreses d'elaboració, envasament o comercialització de productes.  
· Un representant d'empreses importadores de països tercers, si s'escau.  
- Denominació d'Origen Protegida Carxofa de Benicarló:  
· Un representant de cada una de les organitzacions professionals agràries implantades a la Comunitat Valenciana.  
· Un representant del sector emmagatzemador-condicionador-envasador.  
- Denominació d'Origen Protegida Arròs de València:  
· Un representant de cada una de les organitzacions professionals agràries implantades a la Comunitat Valenciana.  
· Un representant d'indústries manipuladores.  
- Denominació Específica Begudes Espirituoses Tradicionals d'Alacant:  
· Un representant de cada una de les organitzacions professionals agràries implantades a la Comunitat Valenciana.  
· Un representant del sector d'elaboració-embotelladors.  
- Indicació Geogràfica Protegida Cireres de la Muntanya d'Alacant:  
· Un representant de cada una de les organitzacions professionals agràries implantades a la Comunitat Valenciana.  
· Un representant del sector emmagatzemador-condicionador-envasador.  
- Denominació d'Origen Protegida Xufa de València:  
· Un representant de cada una de les organitzacions professionals agràries implantades a la Comunitat Valenciana.  
· Un representant del sector de llavada, envasament i comercialització de Xufa de València.  
- Indicació Geogràfica Protegida Cítrics Valencians:  
· Un representant de cada una de les organitzacions professionals agràries implantades a la Comunitat Valenciana.  
· Un representant del sector emmagatzemador-condicionador-envasador.  
- Indicacions Geogràfiques Protegides Xixona i Torró d'Alacant:  
· Un representant de cada una de les organitzacions professionals agràries implantades a la Comunitat Valenciana.  
· Un representant del sector d'elaboració-envasadors-comercialitzadors.  
- Denominació d'Origen Protegida Kaki Ribera del Xúquer:  
· Un representant de cada una de les organitzacions professionals agràries implantades a la Comunitat Valenciana.  
· Un representant del sector emmagatzemador-manipulació comercialitzador.  
- Denominació d'Origen Protegida Nespres de Callosa d'En Sarrià:  
· Un representant de cada una de les organitzacions professionals agràries implantades a la Comunitat Valenciana.  
· Un representant d'associacions empresarials, siguen o no cooperativa.  
- Denominació d'Origen Protegida Raïm de Taula Embutxacat del Vinalopó:  
· Un representant de cada una de les organitzacions professionals agràries implantades a la Comunitat Valenciana.  
· Un representant del sector emmagatzemador-condicionador-envasador.  
b) Per a les propostes de nomenament dels representants de les organitzacions professionals agràries implantades a la Comunitat Valenciana i, si s'escau, de les associacions empresarials o entitats semblants afectades pel procés electoral, segons cada denominació, indicació i agricultura ecològica, seran necessaris els requisits següents:  
- Certificat d'estar inscrites en l'oficina de depòsit d'estatuts corresponent.  
- Acord de l'òrgan de govern corresponent a cada una de les esmentades entitats que designe el representant i, si s'escau, els seus suplents.  
- En el cas que les esmentades entitats estiguen integrades en una altra de rang superior, aquelles no podran designar representant si les de més àmbit el presenten.  
- Les esmentades representacions poden recaure en una mateixa persona física en cas que les respectives entitats ho consideren oportú o necessari si no disposen de les necessàries per a cobrir totes les JED.  
c) Si algun dels designats per a formar part d'una JED pretén concórrer a les eleccions ho comunicarà, en el termini d'un dia, al secretari en el moment de la constitució inicial a l'efecte de la seua substitució.  
d) Estes propostes de nomenament es presentaran davant del consell regulador de què es tracte l'endemà de l'entrada en vigor d'esta orde (D+1), i el seu president realitzarà el nomenament dels vocals corresponents en els dos dies següents, D+1+2, (D+3).  
e) L'endemà, D+3+1 (D+4), tindrà lloc la constitució provisional de les JED, que es pot recórrer, D+4+2 (D+6), davant del president del consell regulador o òrgan de gestió, que resoldrà als tres dies, D+6+3 (D+9), i quedaran definitivament constituïdes l'endemà.  
Quint. Funcions de les JED  
a) Publicar els llistats d'inscrits en els diferents registres de la respectiva denominació, indicació i agricultura ecològica per subzones, si s'escau, per a formar els corresponents censos d'electors i elegibles, ordenarà la seua exposició pública en el respectiu consell regulador o comité, oficines comarcals de la CAPA, cooperatives i societats agràries de transformació afectades per este procés electoral. Així mateix enviaran un exemplar dels esmentats censos als servicis territorials de la província on radique la demarcació geogràfica de cada denominació. A la Direcció General de Comercialització totes les JED han de remetre un exemplar de tots els censos amb independència d'on radique la denominació, indicació i agricultura ecològica corresponent.   
b) Resoldre les reclamacions i els recursos presentats. En tot cas, en l'expedient de cada una de les reclamacions o recursos presentats constarà l'informe suficientment raonat de la resolució adoptada per la JED afectada. Es donarà compte documental d'estos i de la seua resolució a la Direcció General de Comercialització.  
c) Aprovar els censos definitius.  
d) Rebre els escrits de presentació de candidats a vocals.  
e) Proclamar vocals.  
f) Designar els membres de les meses electorals.  
g) Vigilar el correcte desenvolupament de les votacions.  
h) Proclamar els vocals electes.  
i) Garantir tot el procés electoral fins a la proposta de president del consell regulador.  
Sext. La directora general de Comercialització  
Els directors dels servicis territorials, com a presidents de cada una de les JED dels consells reguladors o òrgans de gestió ubicats en cada una de les diferents províncies, informaran la directora general de Comercialització, puntualment i de manera immediata, sobre totes les actuacions dutes a terme per les JED i les incidències que es pogueren produir al llarg dels diferents processos electorals.  
Sèptim. Formació dels censos electorals  
a) Els censos electorals s'han d'elaborar pels consells reguladors i comité, i estaran integrats pels titulars inscrits en els registres de cada denominació, indicació i agricultura ecològica.  
b) La relació dels censos electorals serà la que conste expressament en els reglaments d'aquells consells reguladors o òrgans de gestió el reglament vigent dels quals estiga adaptat a la nova personalitat jurídica com a corporacions de dret públic de base privada d'acord amb allò que es preveu en: la Llei 10/2006, de 26 de desembre, de Mesures Fiscals, de Gestió Administrativa i Financera, i d'Organització de la Generalitat; el Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana (en la redacció feta pel Decret 46/2010, de 12 de març, que modifica determinats articles del Decret 222/2007); el Decret 8/2007, de 19 de gener, del Consell, pel qual s'aprova el Reglament de la Llei 2/2005, de 27 de maig, de la Generalitat, d'Ordenació del Sector Vitivinícola de la Comunitat Valenciana. En el supòsit que el reglament no establisca la relació dels censos electorals, i no hi haja norma interna sobre el procés electoral aprovada pel consell regulador o òrgan de gestió, caldrà ajustar-se a allò que s'acorde i es comunique respecte d'això, de manera expressa, a la JED per part del consell o òrgan de gestió el D+10 del calendari electoral, de l'annex II, d'esta orde.  
c) Una vegada produïsca efectes esta orde, aquells consells reguladors o òrgans de gestió els reglaments vigents dels quals no estiguen adaptats a la nova personalitat jurídica com a corporacions de dret públic de base privada, d'acord amb allò que es preveu en els cossos normatius esmentats en la lletra b, d'este apartat, respecte a relació dels censos electorals caldrà ajustar-se a allò que s'acorde i es comunique respecte d'això, de manera expressa, a la JED per part del consell o òrgan de gestió el D+10 del calendari electoral, de l'annex II, d'esta orde.  
Octau. Condicions per a figurar en els respectius censos  
a) Per a figurar en els censos esmentats en l'apartat anterior és imprescindible:  
- Estar inscrit en els registres corresponents del consell regulador o comité de què es tracte, abans de la publicació d'esta orde o, en tot cas, que la inscripció s'haja sol·licitat amb anterioritat, prèvia comprovació.  
- Estar en ple ús dels seus drets civils.   
- Complir els requisits que, respecte d'això, determine el reglament del consell regulador.  
b) En el cas dels consells reguladors de les denominacions d'origen Alacant, València o altres que es puguen assimilar, quan un productor titular d'una explotació tinga part d'esta adherida a cooperatives o societats agràries de transformació i una altra no, només tindrà dret a ser elector i elegible en el cens on tinga més superfície. Si esta fóra igual en els censos A i B, només figurarà en el cens A.  
c) S'entén com a titular del dret el mateix que figure en els registres del consell regulador o comité.  
Nové. Confecció dels censos electorals  
a) Els censos s'han de presentar en impresos segons el model de l'annex III, i han de figurar en estos els titulars per orde alfabètic del primer cognom, o nom de l'entitat si es tracta de persones jurídiques.  
b) També s'admetran llistats informàtics que proporcionen, com a mínim, la mateixa informació i estiguen diligenciats com es preveu en l'esmentat annex III.  
Deu. Admissió i exposició de censos  
a) Una vegada elaborats, per cada JED fins al dia D+10+5 (D+15), els censos corresponents en nombre d'exemplars necessaris per a la seua exposició, i després de les comprovacions que estime necessàries, es diligenciaran amb les firmes del secretari i el vistiplau del president d'esta, i s'ordenarà la seua remesa als punts d'exposició esmentats en l'apartat quint, lletra a, d'este l'annex I.   
b) La seua exposició pública durarà tres dies, D+15+3 (D+18).  
c) Durant l'exposició pública es poden presentar reclamacions davant de les JED contra els llistats dels censos electorals fins al dia D+18+2 (D+20). Perquè posteriorment cada JED resolga els esmentats recursos, D+20+3 (D+23).  
d) Fins al D+23+1 (D+24), s'exposaran els censos definitius per les JED en la seua seu i, opcionalment, en els llocs esmentats en l'apartat 5, lletra a, d'esta orde.   
Onze. Gestió de les urnes, sobres i paperetes  
a) Les urnes per a efectuar la votació seran facilitades pels secretaris dels ajuntaments o homòlegs de les entitats on s'ubiquen meses electorals, a petició de les JED.  
b) Els sobres i les paperetes seran elaborats i entregats per les JED a les meses electorals de la seua denominació, indicació i agricultura ecològica, contra rebut firmat pel seu president, es confeccionaran en diferents colors: blanc per al cens A, groc per al cens B, verd per al cens C i rosa per al cens D.  
Quan l'esmentat material haja sigut elaborat per les candidatures, ha de ser visat o autoritzat, prèviament a la seua entrega, per la JED respectiva.  
Dotze. Identificació de les urnes i les paperetes  
a) En cada mesa electoral ha d'haver-hi una urna per a cada cens dels determinats en l'apartat sèptim, d'este annex I, amb els distintius: cens A, cens B i, si és el cas, cens C i cens D, segons allò que s'ha previst per a cada denominació, indicació i agricultura ecològica.  
b) Les JED, atenent a raons d'economia o rapidesa, poden variar els colors abans expressats o la seua tonalitat.  
c) En cap cas el nombre de sobres i paperetes rebuts per cens de cada JED pels presidents de la mesa serà inferior al doble dels seus electors.  
Tretze. Contingut de les paperetes  
a) En les paperetes electorals s'han d'expressar el nom i, si és el cas, la sigla i/o emblema de l'organització, l'associació, la federació, la coalició o l'agrupació d'electors de la candidatura, amb el nom i els cognoms o la raó social dels candidats i dels seus suplents segons l'orde de col·locació.  
b) En cada papereta han de constar tants candidats com vocals corresponguen al grup en què es vote, i també pot contindre fins a un nombre igual de suplents, segons el nombre d'elegibles del cens corresponent.  
Catorze. Sol·licitud de proclamació i candidatures  
a) Per a l'elecció dels vocals representatius dels censos a què es fa referència en l'apartat sèptim, d'este annex I, seran electors i elegibles els inclosos en cada un dels esmentats censos.  
b) Les candidatures per a l'elecció de vocals dels consells reguladors o comités de les denominacions, indicacions i agricultura ecològica, esmentades en l'apartat primer, d'este annex I, que hagen de representar a cada un dels censos, s'han de presentar per mitjà de sol·licitud de proclamació davant de cada JED en el termini de dos dies, comptats a partir de la finalització del termini d'exposició dels censos definitius, és a dir, fins al dia D+24+2 (D+26).  
c) La representació dels diferents sectors i el nombre de vocals seran els que consten expressament en els reglaments d'aquells consells reguladors o òrgans de gestió el reglament vigent dels quals estiga adaptat a la nova personalitat jurídica com a corporacions de dret públic de base privada d'acord amb allò que es preveu en: la Llei 10/2006, de 26 de desembre, de Mesures Fiscals, de Gestió Administrativa i Financera, i d'Organització de la Generalitat; el Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana (en la redacció feta pel Decret 46/2010, de 12 de març, que modifica determinats articles del Decret 222/2007); el Decret 8/2007, de 19 de gener, del Consell, pel qual s'aprova el Reglament de la Llei 2/2005, de 27 de maig, de la Generalitat, d'Ordenació del Sector Vitivinícola de la Comunitat Valenciana. En el supòsit que el reglament no establisca la representació dels diferents sectors i el nombre de vocals, i no hi haja norma interna sobre el procés electoral aprovada pel consell regulador o òrgan de gestió, caldrà ajustar-se a allò que s'acorde i es comunique respecte d'això, de manera expressa, a la JED per part del consell o òrgan de gestió el D+10 del calendari electoral, de l'annex II, d'esta orde.  
d) Una vegada esta orde produïsca efectes, aquells consells reguladors o òrgans de gestió els reglaments vigents dels quals no estiguen adaptats a la nova personalitat jurídica com a corporacions de dret públic de base privada, d'acord amb allò que es preveu en els cossos normatius esmentats en la lletra c, d'este apartat, respecte a la representació dels diferents sectors i el nombre de vocals caldrà ajustar-se a allò que s'acorde i es comunique respecte d'això, de manera expressa, a la JED per part del consell o òrgan de gestió el D+10 del calendari electoral, de l'annex II, d'esta orde.  
Quinze. Presentació de candidatures  
a) Per als censos de productors agraris poden presentar candidatures les organitzacions professionals agràries implantades a la Comunitat Valenciana en col·laboració, si és el cas, amb les cooperatives, les seues unions o federacions, així com les agrupacions d'electors que estiguen avalades per un mínim del 5 per cent del total del cens de què es tracte.  
b) Per als censos diferents dels de productors agraris, i sempre que estiguen implantades en les zones de producció quan estes estiguen previstes en el respectiu reglament del consell regulador o comité, poden presentar candidatures les associacions empresarials i les cooperatives, a través dels seus òrgans de representació. Així mateix, les agrupacions d'electors que siguen avalades pel cinc per cent, almenys, del total d'electors del cens respectiu.  
Setze. Requisits de les candidatures  
a) Les llistes s'han de presentar davant de les JED corresponents, i han d'expressar clarament les dades següents:  
- Denominació de l'entitat (organització, associació, federació o agrupació) que les proposa.  
- Nom i cognoms o raó social dels candidats inclosos en estes.  
- Orde de col·locació dels candidats i els seus suplents, dins de cada llista.  
b) El secretari de la JED ha de diligenciar les llistes presentades, i ha de fer constar la data i l'hora de presentació, i expedirà el rebut d'esta si li'l sol·liciten. Així mateix, ha d'adjudicar a cada llista un número d'orde de presentació.  
c) Les llistes s'han de presentaran acompanyades amb les declaracions d'acceptació de les candidatures, subscrites pels candidats, que han de tindre les condicions d'elegibilitat. En el cas de funcionaris, estos han de presentar la seua compatibilitat, que es determinarà segons allò que es disposa en la normativa vigent sobre incompatibilitats dels funcionaris.  
Dèsset. Limitacions a les candidatures  
a) Cap organització integrada en una altra superior pot presentar llista pròpia de candidats si l'ha presentat la de més àmbit.  
b) Tampoc en pot presentar cap associació empresarial federada o coalitzada si la presenta la respectiva federació o coalició.  
c) Cap organització pot presentar més d'una llista de candidats per al mateix cens. En cas contrari seran rebutjades totes estes.  
d) Les llistes que presenten les organitzacions professionals agràries, les associacions empresarials i, si s'escau, les federacions de cooperatives han d'estar subscrites per aquells que posseïsquen la seua representació, d'acord amb els seus estatuts.  
e) Les candidatures de les agrupacions d'electors seran representades pels seus promotors, i s'ha d'acreditar la identitat dels firmants davant de la JED corresponent, la qual comprovarà si les propostes i adherits figuren en el cens respectiu.  
f) En la presentació de les candidatures no es poden utilitzar símbols o identificacions pròpies dels partits polítics.  
Díhuit. Proclamació de les candidatures, exposició i reclamacions  
a) Finalitzat el termini de presentació de candidatures, D+26, l'endemà, D+26+1 (D+27), es proclamaran estes per les JED, excepte causa d'inelegibilitat o no-inclusió en el cens, circumstàncies que, denunciades o apreciades per la JED, suposaran l'exclusió del candidat o candidats.  
b) Una vegada proclamades les diferents candidatures, cada JED acordarà la seua exposició pública en la seua seu durant dos dies, D+27+2 (D+29).  
c) Durant l'exposició pública i fins al D+30 es poden presentar recursos contra la proclamació de candidatures davant de la JED, que ha de resoldre, D+30+1 (D+31), i ha de comunicar la resolució corresponent el mateix dia als representants de les candidatures corresponents.  
Dènou. Composició de les meses electorals  
a) Es constituiran meses electorals per a realitzar la votació, conservar l'orde, realitzar l'escrutini i vetlar per la puresa del sufragi.  
b) Cada mesa electoral ha d'estar formada per un president i dos adjunts designats per cada JED, per mitjà de sorteig públic el dia D+31+1 (D+32) entre els electors. Es nomenaran suplents, tant per al president com per als adjunts, pel mateix procediment, si això és possible per la quantia del cens. En el cas que algun dels designats fóra proclamat candidat a vocal, la JED triarà el seu substitut pel mateix procediment.  
c) La fixació de meses electorals es pot determinar per sorteig entre un nombre reduït d'electors presentats per entitats diverses com organitzacions de productors agraris, candidatures, cooperatives, etc., amb la finalitat de facilitar el procés electoral.  
d) La condició de membre d'una mesa electoral tindrà caràcter obligatori. Una vegada realitzat el sorteig, es comunicarà als interessats perquè en el termini d'un dia, D+32+1 (D+33), puguen al·legar excusa documentalment justificada que impedisca la seua acceptació i la corresponent JED resolga definitivament, sense ulterior recurs. La no-acceptació injustificada es pot sancionar amb cinc anys d'inhabilitació per a ser vocal.  
e) Si la causa impeditiva sobrevinguera després, l'avís es realitzarà immediatament i sempre abans de l'hora de constitució de la mesa electoral. En este cas, la JED resoldrà igualment immediatament.  
f) Si algun dels components de la mesa no compareguera en el moment de la seua constitució ho ha de fer saber a la JED corresponent, que podrà designar lliurement les persones més idònies per a garantir el bon orde de l'elecció i l'escrutini, si tampoc hagueren comparegut suficients membres per a constituir la mesa.  
Vint. Els interventors  
a) Els representants de cada candidatura poden proposar la designació de dos interventors fins al dia D+29, segons s'indica en l'annex II, davant de cada JED, i serà el D+31 procedent la designació d'estos.  
b) Els interventors formaran part de les meses electorals i poden presenciar la votació i l'escrutini, i firmaran igualment les actes de constitució de la mesa i de l'escrutini.  
c) Els interventors han de ser electors de la seua mesa electoral i no candidats, excepte impossibilitat al·legada i apreciada per les JED, a causa del reduït nombre d'electors del cens respectiu.  
d) Les JED han d'expedir, en tot cas, les oportunes credencials perquè estos acrediten la seua condició davant de la mesa electoral.  
Vint-i-un. Nombre i lloc de les meses electorals  
El nombre de meses electorals i la seua ubicació per cada una de les seccions que hi ha serà fixat per la JED corresponent, i atendrà al fet que tots els electors disposen de més nombre de facilitats per a exercitar el seu dret al vot. En tot cas, caldrà ajustar-se a allò que es preveu en la secció II, del capítol III, relativa a meses i seccions electorals de la Llei Orgànica 5/1985, de 19 de juny, del Règim Electoral General.  
Vint-i-dos. Constitució de les meses electorals  
a) El president i els dos adjunts de cada mesa electoral, així com els seus suplents, es reuniran a les nou hores del dia D+34+1 (D+35) al local designat per a esta.  
b) Si el president no acudix el substituirà el seu suplent, i si este falta, el primer adjunt i el segon adjunt, per este orde. Els adjunts que ocupen la presidència o que no acudisquen seran substituïts pels seus suplents.  
c) En cap cas es pot constituir la mesa sense la presència d'un president i dos adjunts.  
d) A les nou hores i mitja el president estendrà l'acta de constitució de la mesa firmada per ell, els adjunts i els interventors, si hi haguera. En l'acta s'expressarà necessàriament el nom del president i dels adjunts que formen la mesa i la relació d'interventors, si hi haguera, amb indicació de la candidatura que representen.   
e) Així mateix, es farà constar qualsevol incident que afecte el bon orde en els locals, juntament amb el nom i els cognoms dels qui l'hagueren alterat.  
f) El president de la mesa tindrà, dins del local, autoritat plena per a mantindre l'orde, assegurar la llibertat dels electors i vetlar per l'observança de la llei.  
Vint-i-tres. Documentació de les meses electorals  
a) La documentació que han d'emplenar les respectives meses electorals i que han de remetre a la seua JED és la següent:  
- L'acta de constitució de la mesa.  
- La relació dels interventors personats.  
- L'acta d'escrutini, s'indicaran els certificats expedits.  
- El certificat de l'acta d'escrutini.  
b) La remesa dels tres primers documents ha de ser en sobre tancat.  
Vint-i-quatre. Inici i final de la votació  
a) Estesa l'acta de constitució de la mesa, la votació s'iniciarà a les deu hores del dia D+35 i continuarà, sense interrupció, fins a les vint hores, llevat que abans de l'esmentada hora haja votat el cent per cent del cens, i en este cas es considerarà acabada la votació i es podrà continuar el procés segons els apartats vint-i-nou, trenta i trenta-dos, d'este annex I.   
b) Només per causa de força major no començarà o se suspendrà, una vegada començat, l'acte de votació, sempre sota la responsabilitat del president de la mesa. Este resoldrà respecte d'això en escrit raonat, i l'enviarà el mateix dia de la votació immediatament després d'estendre'l, en mà o per correu certificat, a la JED perquè esta comprove la certesa dels motius i declare allò que siga procedent, i s'exigiran, fins i tot, les responsabilitats que produïsca.  
Una còpia de l'escrit quedarà en poder del president de la mesa.  
Vint-i-cinc. Prohibició de propaganda i decisions del president de la mesa  
a) Ni en els locals electorals ni en els seus voltants es poden formar grups susceptibles d'entorpir, de dificultar o de coaccionar el lliure exercici del dret de vot.  
b) El president de la mesa prendrà, per a garantir el lliure desenvolupament de la votació, totes les mesures que estime convenients.  
Vint-i-sis. Exercici del dret de vot  
El dret a votar s'exercirà després d'acreditar la inscripció de l'elector en les llistes certificades del cens i la verificació de la seua identitat per mitjà d'exhibició del seu document nacional d'identitat, passaport o permís de conduir.  
La representació dels electors que siguen persones jurídiques s'acreditarà per mitjà de documentació fefaent.  
Vint-i-set. Inici de la votació  
La votació és personal, lliure i secreta, el president ha d'anunciar el seu inici amb les paraules «Empieza la votación» o «Comença la votació».  
Vint-i-huit. Desenvolupament de la votació  
a) Els electors s'acostaran un a un a la mesa dient el seu nom i cognoms, o el de l'entitat que representen. Després que els adjunts i, si és el cas, interventors comproven en les llistes dels censos la inclusió del votant i la seua identitat, i després d'anotar que es presenta a votar, l'elector entregarà en mà al president la papereta introduïda en un sobre del color corresponent.   
b) El president, a la vista del públic i després d'anunciar el nom de l'elector afegint «Vota», depositarà en l'urna el sobre entregat.  
Vint-i-nou. Finalització de la votació  
A les vint hores el president anunciarà que acaba la votació i no permetrà l'entrada al local a ningú. Preguntarà si algun dels electors presents no ha votat encara, i admetrà els vots dels qui es troben dins del local, i a continuació votaran els membres de la mesa i els interventors, si hi haguera, i tots ells firmaran les actes.  
Trenta. Escrutini  
Acabada la votació, el president de la mesa electoral la declararà tancada i començarà l'escrutini, en acte públic, es desprecintarà cada urna, se n'extraurà un a un els sobres, cada papereta del seu sobre, i es llegirà en veu alta la denominació de la candidatura. Posarà de manifest cada papereta, una vegada llegida, a la resta de la mesa i al públic, al final es confrontarà el nombre total de paperetes amb el de votants anotats.   
Trenta-un. Vots nuls i en blanc  
a) Són vots nuls:   
- Els emesos en sobres o paperetes no oficials, així com els emesos en papereta sense sobre o en sobre que continga més d'una papereta de diferent candidatura o cens. Quan hi haja en el sobre més d'una papereta de la mateixa candidatura es computarà com un sol vot.  
- Els vots emesos en paperetes en què s'haguera modificat, afegit, assenyalat, o ratllat noms de candidats compresos en esta o alterat l'orde de col·locació, així com aquelles en què s'haguera produït qualsevol altra alteració.  
- Els vots emesos en sobres en els quals s'haguera produït qualsevol alteració de les assenyalades en els paràgrafs anteriors.  
b) Són vots en blanc, però vàlids, aquells sobres que no continguen papereta.  
Trenta-dos. Acta de l'escrutini  
a) Fet el recompte de paperetes segons les operacions anteriors, el president preguntarà si hi ha propostes o reclamacions contra l'escrutini. Si no se'n feren, o després de ser resoltes per la majoria de la mesa, s'anunciarà en veu alta el resultat, s'especificarà el nombre d'electors, el nombre de votants, el de vots en blanc, el de vots nuls, i els vots obtinguts per cada candidatura.  
b) Els sobres i les paperetes extrets de les urnes es destruiran en presència dels presents, excepte els que hagueren sigut objecte de reclamació, que s'uniran a l'acta una vegada rubricades pels membres de la mesa en el seu revers.  
c) Concloses estes operacions, el president, els adjunts i els interventors, si hi haguera, de la mesa firmaran l'acta de la sessió i escrutini. En esta expressaran detalladament el nombre d'electors segons les llistes del cens electoral, el nombre de votants, els vots nuls, els vots vàlids, els vots en blanc i els vots obtinguts per cada candidatura, i consignaran sumàriament les reclamacions o propostes formulades, les resolucions fetes per la mesa, i les incidències, si n'hi hagueren, amb indicació dels noms i cognoms dels qui les van produir.  
Trenta-tres. Publicació dels resultats i remesa de la documentació a les JED  
a) A continuació s'estendrà certificat dels resultats i es fixarà en la porta del local on s'ha realitzat la votació.  
b) Finalment es remetrà pel president, a la JED, el sobre tancat amb l'acta original de l'escrutini, l'acta de constitució de la mesa i la relació d'interventors; i fora d'este el certificat de l'escrutini. Este sobre tancat serà firmat pels membres de la mesa en la solapa per a garantir el seu contingut.  
Trenta-quatre. Proclamació dels vocals electes   
a) L'endemà, rebuda la documentació en sobre tancat de totes i cada una de les meses electorals, cada JED procedirà a la seua obertura, a l'atribució de vocals i, si s'escau, suplències segons els articles 163.1 i 164.1 de la Llei Orgànica 5/1985, de 19 de juny, del Règim Electoral General, es procedirà a proclamar en acte públic i a través del seu president els vocals electes dels consells reguladors de les denominacions, indicacions i del Comité d'Agricultura Ecològica, i es publicaran els resultats en la seu de la JED, i es remetran immediatament a la Direcció General de Comercialització.  
b) D+36+2 (D+38), es pot recórrer la proclamació dels vocals electes davant de la JED.  
c) Transcorregut el termini de l'apartat anterior, la JED remetrà les oportunes credencials als candidats electes.  
Trenta-cinc. Constitució del nou consell regulador i elecció de president  
a) Als cinc dies de la votació, D+39+1 (D+40), el consell regulador en funcions celebrarà la seua última sessió plenària, amb la finalitat de donar possessió dels seus càrrecs als vocals electes del nou consell regulador. A continuació, i en la mateixa sessió, el president en funcions nomenarà els nous vocals electes que, prèvia presentació de les seues credencials o nomenaments per les institucions, prendran possessió dels seus càrrecs.  
b) Finalitzada la presa de possessió, es constituirà entre els vocals electes una mesa d'edat encarregada de dirigir la sessió. Actuarà com a president el vocal de més edat i com a secretari el més jove, llevat que en el reglament del consell regulador o òrgan de gestió es preveja de manera diferent.  
c) El ple del consell regulador o òrgan de gestió triarà president d'acord amb allò que es preveu en l'article 7, apartat 3, del Decret 222/2007, de 9 de novembre, del Consell, en la redacció donada a este precepte pel Decret 46/2010, de 12 de març, del Consell.  
d) En la presentació de candidats a president del consell regulador s'observarà el següent: els vocals electes seran automàticament candidats (es poden autopresentar o ser presentats per algun altre vocal com a candidat); tres o més vocals electes poden presentar com a candidats persones que consideren idònies per al càrrec i hagen firmat un document d'acceptació.  
e) Efectuada la votació s'estendrà acta de l'escrutini on conste el seu resultat amb constància del nombre de vots obtinguts per cada candidat.  
f) En cas que el president s'haja triat d'entre els vocals, caldrà ajustar-se a allò que es preveu en el reglament vigent quan estiga adaptat a la nova personalitat jurídica com a corporacions de dret públic de base privada d'acord amb allò que es preveu en: la Llei 10/2006, de 26 de desembre, de Mesures Fiscals, de Gestió Administrativa i Financera, i d'Organització de la Generalitat; el Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana (en la redacció feta pel Decret 46/2010, de 12 de març, que modifica determinats articles del Decret 222/2007); el Decret 8/2007, de 19 de gener, del Consell, pel qual s'aprova el Reglament de la Llei 2/2005, de 27 de maig, de la Generalitat, d'Ordenació del Sector Vitivinícola de la Comunitat Valenciana. En el supòsit que el reglament no preveja res respecte d'això, i no hi haja norma interna sobre el procés electoral aprovada pel consell regulador o òrgan de gestió, caldrà ajustar-se a allò que s'acorde i es comunique respecte d'això, de manera expressa, a la JED per part del consell o òrgan de gestió el D+10 del calendari electoral, de l'annex II, d'esta orde.   
Una vegada produïsca efectes esta orde, aquells consells reguladors o òrgans de gestió els reglaments vigents dels quals no estiguen adaptats a la nova personalitat jurídica com a corporacions de dret públic de base privada, d'acord amb allò que es preveu en els cossos normatius esmentats en el paràgraf anterior d'esta lletra d, respecte al tema de president triat entre els vocals caldrà ajustar-se a allò que s'acorde i es comunique respecte d'això, de manera expressa, a la JED per part del consell o òrgan de gestió el D+10 del calendari electoral, de l'annex II, d'esta orde.  
g) El president de la mesa d'edat remetrà l'acta de la votació a la consellera d'Agricultura, Pesca i Alimentació perquè procedisca al nomenament del president del consell regulador, llevat que en el reglament del consell regulador o òrgan de gestió es preveja de manera diferent.  
h) El vicepresident serà triat d'acord amb allò que es preveu en l'article 7, apartats 3 i 5, del Decret 222/2007, de 9 de novembre, del Consell, en la redacció donada a l'esmentat precepte pel Decret 46/2010, de 12 de març, del Consell.  
i) En tot cas, les condicions que han de tindre les persones proposades per a president, el seu sistema d'elecció, etc., estaran condicionades a allò que es preveja en el reglament vigent de la denominació, indicació corresponent o agricultura ecològica.  
Trenta-sis. Possibilitat de no-celebració de votacions  
a) En el supòsit que només es presente una candidatura per a un o diversos censos no se celebrarà la corresponent votació, sempre que ho acorde la JED.  
b) Per mitjà de comunicació pública es donarà a conéixer la no-celebració de votacions.  
c) Esta circumstància no obsta per a realitzar tot el procés fins a la proclamació de vocals electes i elecció del president.  
Trenta-set. Empats  
Quan es produïsquen empats, l'assignació de vocals s'efectuarà per sorteig.  
ANNEX II  
Calendari electoral  
D: data d'entrada en vigor de l'orde.  
D+1 dies naturals: presentació de candidats de vocals per a JED, de representants d'organitzacions professionals, empresarials, cooperatives, etc., davant dels consells reguladors.  
D+1+2 (D+3): nomenament de vocals de les JED pels presidents dels consells reguladors o òrgans de gestió.   
D+3+1 (D+4): constitució provisional de les JED.   
D+4+2 (D+6): presentació de possibles recursos contra la designació de vocals de JED davant dels presidents dels consells reguladors.   
D+6+3 (D+9): resolució de recursos contra la designació de vocals de les JED.   
D+9+1 (D+10): constitució definitiva de les JED. Presentació de comunicacions referents a relació de censos, nombre de vocals i sistema de constitució dels plens, quan siga necessària la comunicació expressa.  
D+10+5 (D+15): elaboració de censos i diligenciar els censos per president i secretari de les JED.   
D+15+3 (D+18): exposició de censos.  
D+18+2 (D+20): reclamacions als censos davant de les JED.  
D+20+3 (D+23): resolució de les reclamacions als censos per les JED.  
D+23+1 (D+24): finalitza termini exposició de censos.  
D+24+2 (D+26): presentació de candidatures.  
D+26+1 (D+27): proclamació de candidatures per les JED.   
D+27+2 (D+29): exposició de candidatures en la seu de cada JED i proposta d'interventors.  
D+29+1 (D+30): recursos contra les candidatures exposades en les JED.   
D+30+1 (D+31): resolució dels recursos rebuts anteriors i comunicació per les JED de la resolució dels recursos rebuts als representants de les candidatures, a més de la designació d'interventors.  
D+31+1 (D+32): sorteig públic entre electors per a triar titulars i suplents de les meses electorals i comunicació als interessats de la seua condició de components de les meses.  
D+32+1 (D+33): al·legacions d'excuses i resolució d'estes, sobre la no-acceptació com a components de mesa.  
D+34+1 (D+35): constitució de meses electorals a les 09.00 hores, dia de la votació des de les 10.00 hores fins a les 20.00 hores ininterrompudament.  
D+35+1 (D+36): límit de proclamació de vocals electes per les JED i la seua remesa als servicis territorials i centrals de la CAPA.   
D+36+2 (D+38): presentació de recursos, resolució d'estos i comunicació per les JED als recurrents.  
D+38+1 (D+39): expedició de credencials per les JED.   
D+39+1 (D+40): constitució de nous consells reguladors i elecció de presidents i vicepresidents.  
ANNEX III  
CONSELL REGULADOR DE LA DENOMINACIÓ: ...  
Full núm.: ...  
ELECCIONS PER A LA RENOVACIÓ DEL CONSELL REGULADOR  
Zona o subzona: ...  
Municipi: ...  
Cens (1): ...  
Número: ...  
Cognoms i nom del titular o de l'entitat: ...  
DNI, passaport, permís de conduir, CIF (empresa) núm.: ...  
Domicili: ...  
Secció: ...  
Observacions d'orde electoral: ...  
DILIGÈNCIA: perquè conste que este cens provisional de titulars de (2) ..., compost per ... fulls numerats, amb un total de ... censats, va estar exposat al públic als locals de ... per a presentar reclamacions durant els dies ... a ..., ambdós inclosos.  
..., ... d ... de 20...  
Observació: és convenient que esta última diligència la confeccione el Consell Regulador en forma d'«estampilla» (tampó) per a poder col·locar-la en el lloc adequat de l'últim full i en el nombre d'exemplars del cens que siga necessari. Els fulls intermedis entre el primer i l'últim, que s'han de numerar, és suficient amb el fet que porten com a encapçalament l'esmentada estampilla.  
(1) Lletra majúscula que siga procedent.  
(2) Expressió literal del cens corresponent.


Còpia Permalink ELI